送劉養源遊吳中
作者：高斯得
朝代：宋

paragraphs: 自我識松澗，于今二十年。
譬彼鴻與虬，薄霄而棲川。
憶昔初見時，予客劉養源。
邂逅一相遇，松澗稱其賢。
蹇予久騷屑，養源亦蕭然。
携家輦轂下，炊玉斗萬錢。
貸粟監河侯，蓋爲生事牽。
訪予苕之濱，欲學東方先。
率然集吳地，求汲松澗泉。
予謂子往矣，轍鱗今復鮮。
杜陵送李君，南入黔中天。
應爲汧公醉，剩操雲嶠篇。